prof. Dr. Tamás Bényei, DSc., Filozofická fakulta, Univerzita v Debrecíne

**Oponentský posudok pre vymenovanie uchádzača  
 Dr. habil. PaedDr. Kristiána Benyovszkého, PhD.  
za profesora v odbore cudzie jazyky a kultúry**

Práce Kristiána Benyovszkého som začal pozornejšie registrovať postupne, keď sa jeho štúdie a monografie o kriminálnej literatúre (*A jelek szerint* [2003], *Bevezetés a krimi olvasásába* [2007], 2007-es *Kriptománia*) stali konštantným referenčným bodom maďarskej odbornej literatúry. Hoci osobne sme sa ešte nestretli, sme v odbornom kontakte s väčšou-menšou pravidelnosťou už viac ako desať rokov. Bol som jedným z odborných posudzovateľov jeho knihy o aspektoch recepcie Poea (*A Morgue utcától a Baker Streetig és tovább*). V dôsledku môjho odborného záujmu hlbšie poznám jeho texty o kriminálnej literatúre a populárnej kultúre, ktoré pravidelne používam tak v mojej vedeckej práci, ako aj v pedagogickej praxi.

Kristián Benyovszky skončil vysokoškolské štúdium v roku 1998 na Univerzite Konštantína Filozofa v Nitre (učiteľstvo všeobecnovzdelávacích predmetov: maďarský jazyk a literatúra – slovenský jazyk a literatúra), získal titul PhD. na Univerzite Konštantína Filozofa v Nitre, habilitoval na Univerzite v Pécsi v roku 2008 a odvtedy pôsobí na UKF v Nitre ako docent. Je najmarkantnejším a najproduktívnejším predstaviteľom svojej generácie. Počet jeho publikácií prevyšuje tristo – je to veľmi vysoké číslo. Medzi nimi je aj osem vlastných monografií (jedna v slovenskom jazyku), tri vysokoškolské učebnice, mnoho štúdií v časopisoch a recenzovaných zborníkoch. Publikoval v maďarskom, slovenskom, anglickom a talianskom jazyku. Jeho publikačné údaje sú na úrovni univerzitného profesora.

Jeho dôsledne budované životné dielo, ktoré prinieslo nový hlas do maďarskej literárnej vedy, pozostáva z viacerých nití, na prvý pohľad od seba odlišných. Do oblastí jeho odborného záujmu patria dejiny maďarskej literatúry (próza a poézia), populárna literatúra, teória literatúry, semiotika literatúry, naratológia, vzťah literatúry a vizuality a umelecký preklad. Najvzrušujúcejšie v jeho diele bolo pre mňa vždy to, s akou prirodzenou samozrejmosťou využíva prednosti svojej jazykovej a kultúrnej dvojdomosti, z čoho potom vystupuje pútavý, silne lokalizovaný, no práve preto mnohostranný obraz stredoeurópskeho hľadiska. Čo neznamená, že jednoducho aplikuje francúzske alebo anglosaské teórie na kultúrne produkty nášho regiónu, ale práveže sa usiluje o vystopovanie prechodov a súzvukov medzi nimi. Teoretické pozadie publikácií je eklektické a pôsobí zvlášť osviežujúco, že sa tu nestretávame výlučne s obvyklými, najcitovanejšími a predvídateľnými teoretickými autoritami: figuruje tu Eco, Todorov, Genette a Barthes, ale objaví sa aj Foucault a Marie-Laure Ryan, vedľa nich však zohrávajú dôležitú rolu aj taliansky, českí a slovenskí teoretici (Barbieri, Lubomír Doležel, František Miko a iní), o maďarských kritikoch nehovoriac.

Podľa môjho názoru originalita vedeckého diela Kristiána Benyovszkého tkvie v integrovaní a syntetizovaní troch oblastí vplyvov a registrov, čo necharakterizuje hádam ani jedného predstaviteľa maďarskej literárnej vedy. Teoretické základy odzrkadľujú prísne, „vedecké“ myslenie slovanského štrukturalizmu a semiotiky (predmetom jeho rigoróznej práce bolo dielo slovenského teoretika Františka Mika) a táto niť je dodnes prítomná v jeho prácach. Je to zjavné nie len z toho, že v roku 2007 zostavil pútavý zborník z prác Jana Mukařovského (*Szemiológia és esztétika*) a zaopatril ho s predslovom a podrobnými komentármi, ale aj v tom, že pohľad formalizmu formuje aj jeho práce o populárnej literatúre. Je pre mňa obzvlášť exemplárne, akú dôležitú úlohu zohrávajú v jeho prácach o kriminálnej literatúre stredoeurópske (hlavne české, slovenské a maďarské) príklady. Ďalším dôležitým elementom kritického habitu Kristiána Benyovszkého – ako to ja vidím – je otvorenosť k výsledkom kultúrneho obratu literárnej vedy (populárna kultúra a vizuálna kultúra). Neznamená to predovšetkým preberanie tém anglosaských kritických kultúrnych štúdií (napr. gender, postkolonializmus), ale to, že Kristián Benyovszky pristupuje aj k produktom populárnej kultúry s celým arzenálom filológie. Zásluhou monografie o ohlase a vplyvu Poea je napríklad skutočnosť, že bez námahy nám vytvára obraz kultúrneho poľa s prvkami populárnej a elitnej kultúry: bez akejkoľvek apologetickej rétoriky, s najväčšou prirodzenosťou analyzuje ohlas diel Poea a Conana Doylea v poézii od Árpáda Tőzséra k Andásovi Ferencovi Kovácsovi. Okruh kultúrnych textov analyzovaných v knihe siaha od Alexandra Dumasa k súčasnej literatúre, ku komiksom, filmom, animovaným filmom a rockovej hudbe. A v habite Kristiána Benyovszkého – ako tretí komponent – produktívne pôsobí aj filologická tradícia maďarskej literárnej vedy. Benyovszky zľahka prepína medzi kultúrnymi registrami, obdobiami a žánrami, táto ľahkosť sa však nestáva ľahkovážnosťou: permanentne je prítomná jednak teoretická školenosť, a jednak pre autora tak typická presnosť a mikrofilologická metóda.

Vďaka úspešnej syntéze týchto tradícií a vplyvov mohol Kristián Benyovszky obohatiť napríklad kritickú recepciu diel Zs. Móricza a G. Ottlika (ale písal aj o dielach D. Kosztolányiho, M. Babitsa, Ádáma Bodora, Alfonza Talamona alebo Kisztiny Tóth). Okrem toho je významná aj jeho prekladateľská činnosť. V dôsledku teoretickej pripravenosti variabilita interpretačných stratégií mu umožňuje analýzu rôznorodých primárnych materiálov a vytvorenie produktívnych teoretických kontextov (napríklad na jednom mieste v *Kriptománii* podáva mikroanalýzu Dickensovej Malej Doritky, čo nepatrí ani do jedného z jeho špecializovaných oblastí). A týmto som zodpovedal aj otázku týkajúcu sa originality a vplyvu vedeckej činnosti uchádzača.

Čo sa týka ohlasu vedeckých publikácií Kristiána Benyovszkého, počet nezávislých odkazov a citácií na jeho diela ďaleko prevyšuje sto, čiže spĺňa aj kvantitatívne podmienky získania akademickej hodnosti doktora vied (DSc) v Maďarsku. Prednášal na skoro päťdesiatych konferenciách (hlavne na Slovensku, v Maďarsku a v Českej republike), zúčastnil sa zahraničných prednáškových pobytov v Taliansku, v Maďarsku a v Českej republike. V roku 2017 bol predsedom sekcie populárnej kultúry na celoštátnom kole ŠVOUČ MR v Pécsi. Je významná aj jeho literárno-organizačná aktivita: je šéfredaktorom časopisu Partitúra, riešiteľom mnohých výskumných projektov; ako riešiteľ projektu Ústavu svetovej literatúry Slovenskej akadémie vied sa zapojil do spracovania literárnovedných teórií, metód a smerov formou online-lexikónu.

Jeho pedagogická činnosť je imponujúco rôznorodá a inovatívna. Bol priekopníkom v zavedení mnohých predmetov a tém (hlavne čo sa týka dôkladného štúdia populárneho registra), úspešnosť týchto snáh signalizuje aj počet a tematická rôznorodosť ním vedených záverečných prác. Okrem literárnovedných a kulturologicky zameraných predmetov úvodného charakteru má prednášky z oblasti semiotiky literárneho textu, naratológie, teórie lyriky, vzťahu literatúry a iných druhov umenia, umeleckého prekladu a populárnych literárnych žánrov, ďalej o románe 20. storočia, o avantgarde a postmoderne, o maďarskej literatúre 20. storočia a o textológii a interpretačných technikách.

Pod vedením Kristiána Benyovszkého získalo titul PhD. päť študentov; počet konzultovaných bakalárskych (29) a magisterských prác (27) už samo naznačuje, že ide o inšpirujúceho pedagóga.

Zhrnutie: z hore uvedeného vyplýva, že Kristián Benyovszky v každom ohľade spĺňa podmienky úspešnej inaugurácie, a preto mu odporúčam udeliť titul profesor v študijnom odbore 2.1.32 Cudzie jazyky a kultúry.

Debrecín, 14. augusta 2019 prof. Dr. Tamás Bényei, DSc.